title: Kommissionens gennemførelsesforordning (EU) 2018/106 af 10. januar 2018 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Saint-Nectaire« (BOB))

text:
               24.1.2018

               DA

               Den Europæiske Unions Tidende

               L 19/3

         KOMMISSIONENS GENNEMFØRELSESFORORDNING (EU) 2018/106
   af 10. januar 2018
   om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Saint-Nectaire« (BOB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Frankrigs ansøgning om godkendelse af en ændring af varespecifikationen for den beskyttede oprindelsesbetegnelse »Saint-Nectaire«, der er registreret ved Kommissionens forordning (EF) nr. 1107/96 (2) som ændret ved forordning (EU) 2015/1003 (3).

               (2)

               Ved skrivelse af 7. marts 2017 meddelte de franske myndigheder Kommissionen, at der var fastsat en overgangsperiode i henhold til artikel 15, stk. 4, i forordning (EU) nr. 1151/2012 frem til den 31. december 2021 for to erhvervsdrivende, som er etableret i Frankrig, og som opfylder betingelserne i nævnte artikel i medfør af bekendtgørelse af 15. februar 2017 om godkendelse af produktspecifikationen for betegnelsen »Saint-Nectaire«, der blev offentliggjort den 23. februar 2017 i Journal officiel de la République française (Frankrigs statstidende). Under den nationale indsigelsesprocedure havde disse erhvervsdrivende, der lovligt har markedsført »Saint-Nectaire« med vedvarende anvendelse af betegnelsen i mindst fem år forud for den dato, hvor ansøgningen blev indgivet, gjort indsigelse mod reduktionen af besætningstætheden fra 1,4 til 1,3 SK/ha af en landbrugsbedrifts hovedfoderareal. Der er tale om følgende erhvervsdrivende: GAEC Noilhat, Noilhat 63690 Tauves og GAEC de l'Eau verte, Lamur, 63113 Picherande.

               (3)

               Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende
                   (4).

               (4)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

         VEDTAGET DENNE FORORDNING:
   Artikel 1
   Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Saint-Nectaire« (BOB), godkendes.
   Artikel 2
   Den beskyttelse, der ydes i henhold til artikel 1, er omfattet af den overgangsperiode, som Frankrig har fastsat i medfør af bekendtgørelse af 15. februar 2017 om den beskyttede oprindelsesbetegnelse »Saint-Nectaire«, der blev offentliggjort den 23. februar 2017 i Journal officiel de la République française (Frankrigs statstidende), i henhold til artikel 15, stk. 4, i forordning (EU) nr. 1151/2012 for de erhvervsdrivende, som opfylder betingelserne i samme artikel.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 10. januar 2018.

            På Kommissionens vegne

            For formanden

         Phil HOGAN

            Medlem af Kommissionen

      (1)  EUT L 343 af 14.12.2012, s. 1.

      (2)  Kommissionens forordning (EF) nr. 1107/96 af 12. juni 1996 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92 (EFT L 148 af 21.6.1996, s. 1).

      (3)  Kommissionens gennemførelsesforordning (EU) 2015/1003 af 22. juni 2015 om godkendelse af en væsentlig ændring af varespecifikationen for en betegnelse, der er optaget i registret over beskyttede oprindelsesbetegnelser og beskyttede geografiske betegnelser (Saint-Nectaire (BOB)) (EUT L 161 af 26.6.2015, s. 6).

      (4)  EUT C 299 af 9.9.2017, s. 7.


title: Kommissionens gennemførelsesforordning (EU) 2018/107 af 12. januar 2018 om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Jajca izpod Kamniških planin« (BGB))

text:
               24.1.2018

               DA

               Den Europæiske Unions Tidende

               L 19/5

         KOMMISSIONENS GENNEMFØRELSESFORORDNING (EU) 2018/107
   af 12. januar 2018
   om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Jajca izpod Kamniških planin« (BGB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Sloveniens ansøgning om registrering af betegnelsen »Jajca izpod Kamniških planin« er blevet offentliggjort i Den Europæiske Unions Tidende
                   (2), jf. artikel 50, stk. 2, litra a), i forordning (EU) nr. 1151/2012.

               (2)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Jajca izpod Kamniških planin« registreres —

         VEDTAGET DENNE FORORDNING:
   Artikel 1
   Betegnelsen »Jajca izpod Kamniških planin« (BGB) registreres.
   Betegnelsen i stk. 1 henviser til et produkt i kategori 1.4. Andre animalske produkter (æg, honning, forskellige mejeriprodukter undtagen smør, m.m.) i bilag XI til Kommissionens gennemførelsesforordning (EU) nr. 668/2014 (3).
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 12. januar 2018.

            På Kommissionens vegne

            For formanden

         Phil HOGAN

            Medlem af Kommissionen

      (1)  EUT L 343 af 14.12.2012, s. 1.

      (2)  EUT C 296 af 7.9.2017, s. 20.

      (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) 2018/112 af 24. januar 2018 om fornyelse af godkendelsen af lavrisikoaktivstoffet laminarin, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst. )

text:
               25.1.2018

               DA

               Den Europæiske Unions Tidende

               L 20/3

         KOMMISSIONENS GENNEMFØRELSESFORORDNING (EU) 2018/112
   af 24. januar 2018
   om fornyelse af godkendelsen af lavrisikoaktivstoffet laminarin, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 22, stk. 1, sammenholdt med artikel 20, stk. 1, og
   ud fra følgende betragtninger:

               (1)

               Laminarin blev ved Kommissionens direktiv 2005/3/EF (2) opført som et aktivstof i bilag I til Rådets direktiv 91/414/EØF (3).

               (2)

               Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

               (3)

               Godkendelsen af aktivstoffet laminarin, jf. del A i bilaget til gennemførelsesforordning (EU) nr. 540/2011, udløber den 31. juli 2018.

               (4)

               Der er i overensstemmelse med artikel 1 i Kommissionens gennemførelsesforordning (EU) nr. 844/2012 (5) indgivet en ansøgning om fornyelse af godkendelsen af laminarin inden for den tidsfrist, der er fastsat i nævnte artikel.

               (5)

               Ansøgeren indsendte de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningen var fuldstændig.

               (6)

               Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (i det følgende benævnt »autoriteten«) og Kommissionen den 22. april 2016.

               (7)

               Autoriteten fremsendte vurderingsrapporten vedrørende fornyelse til ansøgeren og medlemsstaterne, således at de kunne fremsætte bemærkninger hertil, og videresendte de modtagne bemærkninger til Kommissionen. Autoriteten gjorde desuden det supplerende sammenfattende dossier tilgængeligt for offentligheden.

               (8)

               Den 3. maj 2017 fremsendte autoriteten sin konklusion (6) om, hvorvidt aktivstoffet laminarin kan forventes at opfylde godkendelseskriterierne i artikel 4 i forordning (EF) nr. 1107/2009, til Kommissionen. Kommissionen forelagde udkastet til vurderingsrapport vedrørende fornyelse af godkendelsen af laminarin for Den Stående Komité for Planter, Dyr, Fødevarer og Foder den 5. oktober 2017.

               (9)

               Ansøgeren fik mulighed for at fremsætte bemærkninger til vurderingsrapporten vedrørende fornyelse.

               (10)

               Det er med hensyn til ét eller flere repræsentative anvendelsesformål for mindst ét plantebeskyttelsesmiddel, der indeholder laminarin, blevet fastslået, at godkendelseskriterierne i artikel 4 i forordning (EF) nr. 1107/2009 er opfyldt. Godkendelsen af laminarin bør derfor fornyes.

               (11)

               Risikovurderingen for fornyelse af godkendelsen af laminarin er baseret på et begrænset antal repræsentative anvendelsesformål, hvilket dog ikke begrænser de anvendelsesformål, hvortil plantebeskyttelsesmidler, der indeholder laminarin, kan godkendes. Anvendelsen bør derfor ikke længere være begrænset til anvendelse som et middel til at udløse planters egne forsvarsmekanismer.

               (12)

               Kommissionen vurderer endvidere, at laminarin er et lavrisikoaktivstof i henhold til artikel 22 i forordning (EF) nr. 1107/2009. Laminarin er ikke et problematisk stof, og det opfylder de betingelser, der er fastsat i punkt 5 i bilag II til forordning (EF) nr. 1107/2009. Laminarin er et polysaccharid, der findes i brune alger og forekommer naturligt i miljøet. Den yderligere eksponering, som mennesker, dyr og miljø udsættes for ved de anvendelser, der er godkendt i henhold til forordning (EF) nr. 1107/2009, forventes at være ubetydelig sammenlignet med eksponering i naturligt forekommende situationer.

               (13)

               Godkendelsen af laminarin som lavrisikostof bør derfor fornyes.

               (14)

               I henhold til artikel 20, stk. 3, i forordning (EF) nr. 1107/2009 sammenholdt med samme forordnings artikel 13, stk. 4, bør bilaget til gennemførelsesforordning (EU) nr. 540/2011 ændres.

               (15)

               Godkendelsesperioden for laminarin blev ved Kommissionens gennemførelsesforordning (EU) 2017/841 (7) forlænget for at gøre det muligt at afslutte fornyelsesprocessen, inden godkendelsen af aktivstoffet udløber. Da der er blevet truffet afgørelse om fornyelse forud for den forlængede udløbsdato, bør nærværende forordning imidlertid anvendes fra den 1. marts 2018

               (16)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   Fornyelse af godkendelsen af aktivstoffet
   Godkendelsen af lavrisikoaktivstoffet laminarin fornyes som fastsat i bilag I.
   Artikel 2
   Ændringer af gennemførelsesforordning (EU) nr. 540/2011
   Bilaget til gennemførelsesforordning (EU) nr. 540/2011 ændres som angivet i bilag II til nærværende forordning.
   Artikel 3
   Ikrafttræden og anvendelsesdato
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den finder anvendelse fra den 1. marts 2018.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 24. januar 2018.

            På Kommissionens vegne

         Jean-Claude JUNCKER

            Formand

      (1)  EUT L 309 af 24.11.2009, s. 1.

      (2)  Kommissionens direktiv 2005/3/EF af 19. januar 2005 om ændring af Rådets direktiv 91/414/EØF for at optage imazosulfuron, laminarin, methoxyfenozid og s-metolachlor som aktive stoffer (EUT L 20 af 22.1.2005, s. 19).

      (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

      (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

      (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

      (6)  EFSA Journal 2014;12(10):3868.

      (7)  Kommissionens gennemførelsesforordning (EU) 2017/841 af 17. maj 2017 om ændring af gennemførelsesforordning (EU) nr. 540/2011 for så vidt angår forlængelse af godkendelsesperioderne for aktivstofferne alpha-cypermethrin, Ampelomyces quisqualis stamme AQ 10, benalaxyl, bentazon, bifenazat, bromoxynil, carfentrazonethyl, chlorpropham, cyazofamid, desmedipham, diquat, DPX KE 459 (flupyrsulfuronmethyl), etoxazol, famoxadon, fenamidon, flumioxazin, foramsulfuron, Gliocladium catenulatum stamme J1446, imazamox, imazosulfuron, isoxaflutol, laminarin, metalaxyl-M, methoxyfenozid, milbemectin, oxasulfuron, pendimethalin, phenmedipham, pymetrozin, S-metolachlor og trifloxystrobin (EUT L 125 af 18.5.2017, s. 12).

      BILAG I

                  Almindeligt anvendt navn, identifikationsnr.

                  IUPAC-navn

                  Renhed (1)

                  Godkendelsesdato

                  Udløbsdato for godkendelsen

                  Særlige bestemmelser

                  Laminarin
                  CAS-nr.: 9008-22-4
                  CIPAC-nr.: 671

                  (1→3)-β-D-glucan
                  (ifølge IUPAC-IUB Joint Commission on Biochemical Nomenclature)

                  ≥ 860 g/kg tørstof (teknisk materiale — TC)

                  1. marts 2018

                  28. februar 2033

                  Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af laminarin, navnlig tillæg I og II.
                  Anvendelsesbetingelserne skal omfatte risikobegrænsende foranstaltninger, hvis det er relevant.

         (1)  Vurderingsrapporten vedrørende fornyelse indeholder yderligere oplysninger om aktivstoffets identitet og specifikation.

      BILAG II
      I bilaget til gennemførelsesforordning (EU) nr. 540/2011 foretages følgende ændringer:

                  1)

                  I del A udgår angivelse 95 om laminarin.

                  2)

                  I del D tilføjes følgende angivelse:

                     Nummer

                     Almindeligt anvendt navn, identifikationsnr.

                     IUPAC-navn

                     Renhed (1)

                     Godkendelsesdato

                     Udløbsdato for godkendelsen

                     Særlige bestemmelser

                     »12

                     Laminarin
                     CAS-nr.: 9008-22-4
                     CIPAC-nr.: 671

                     (1→3)-β-D-glucan
                     (ifølge IUPAC-IUB Joint Commission on Biochemical Nomenclature)

                     ≥ 860 g/kg tørstof (teknisk materiale — TC)

                     1. marts 2018

                     28. februar 2033

                     Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af laminarin, navnlig tillæg I og II.
                     Anvendelsesbetingelserne skal omfatte risikobegrænsende foranstaltninger, hvis det er relevant.«

         (1)  Vurderingsrapporten vedrørende fornyelse indeholder yderligere oplysninger om aktivstoffets identitet og specifikation.


title: Kommissionens gennemførelsesforordning (EU) 2018/113 af 24. januar 2018 om fornyelse af godkendelsen af aktivstoffet acetamiprid, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst. )

text:
               25.1.2018

               DA

               Den Europæiske Unions Tidende

               L 20/7

         KOMMISSIONENS GENNEMFØRELSESFORORDNING (EU) 2018/113
   af 24. januar 2018
   om fornyelse af godkendelsen af aktivstoffet acetamiprid, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 20, stk. 1, og
   ud fra følgende betragtninger:

               (1)

               Acetamiprid blev ved Kommissionens direktiv 2004/99/EF (2) opført som et aktivstof i bilag I til Rådets direktiv 91/414/EØF (3).

               (2)

               Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

               (3)

               Godkendelsen af aktivstoffet acetamiprid, jf. del A i bilaget til gennemførelsesforordning (EU) nr. 540/2011, udløber den 30. april 2018.

               (4)

               Der er i overensstemmelse med artikel 1 i Kommissionens gennemførelsesforordning (EU) nr. 844/2012 (5) indgivet en ansøgning om fornyelse af godkendelsen af acetamiprid inden for den tidsfrist, der er fastsat i nævnte artikel.

               (5)

               Ansøgeren indsendte de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningen var fuldstændig.

               (6)

               Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (i det følgende benævnt »autoriteten«) og Kommissionen den 27. november 2015.

               (7)

               Autoriteten fremsendte vurderingsrapporten vedrørende fornyelse til ansøgeren og medlemsstaterne, således at de kunne fremsætte bemærkninger hertil, og videresendte de modtagne bemærkninger til Kommissionen. Autoriteten gjorde desuden det supplerende sammenfattende dossier tilgængeligt for offentligheden.

               (8)

               Den 19. oktober 2016 fremsendte autoriteten sin konklusion (6) om, hvorvidt acetamiprid kan forventes at opfylde godkendelseskriterierne i artikel 4 i forordning (EF) nr. 1107/2009, til Kommissionen. Kommissionen forelagde udkastet til vurderingsrapport vedrørende fornyelse af godkendelsen af acetamiprid for Den Stående Komité for Planter, Dyr, Fødevarer og Foder den 23. januar 2017.

               (9)

               Ansøgeren fik mulighed for at fremsætte bemærkninger til udkastet til vurderingsrapport vedrørende fornyelse.

               (10)

               Det er med hensyn til ét eller flere repræsentative anvendelsesformål for mindst ét plantebeskyttelsesmiddel, der indeholder acetamiprid, blevet fastslået, at godkendelseskriterierne i artikel 4 i forordning (EF) nr. 1107/2009 er opfyldt. Godkendelsen af acetamiprid bør derfor fornyes.

               (11)

               Risikovurderingen for fornyelse af godkendelsen af acetamiprid er baseret på et begrænset antal repræsentative anvendelsesformål, hvilket dog ikke begrænser de anvendelsesformål, hvortil plantebeskyttelsesmidler, der indeholder acetamiprid, kan godkendes. Anvendelsen bør derfor ikke længere være begrænset til anvendelse som insekticid.

               (12)

               Bilaget til gennemførelsesforordning (EU) nr. 540/2011 bør derfor ændres.

               (13)

               Godkendelsesperioden for acetamiprid blev ved Kommissionens gennemførelsesforordning (EU) 2016/2016 (7) forlænget til den 30. april 2018 for at gøre det muligt at afslutte fornyelsesprocessen, inden godkendelsen af aktivstoffet udløber. Da der er blevet truffet afgørelse om fornyelse forud for den forlængede udløbsdato, bør nærværende forordning dog anvendes fra den 1. marts 2018.

               (14)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   Fornyelse af godkendelsen af aktivstoffet
   Godkendelsen af aktivstoffet acetamiprid fornyes som fastsat i bilag I.
   Artikel 2
   Ændringer af gennemførelsesforordning (EU) nr. 540/2011
   Bilaget til gennemførelsesforordning (EU) nr. 540/2011 ændres som angivet i bilag II til nærværende forordning.
   Artikel 3
   Ikrafttræden og anvendelsesdato
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den finder anvendelse fra den 1. marts 2018.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 24. januar 2018.

            På Kommissionens vegne

         Jean-Claude JUNCKER

            Formand

      (1)  EUT L 309 af 24.11.2009, s. 1.

      (2)  Kommissionens direktiv 2004/99/EF af 1. oktober 2004 om ændring af Rådets direktiv 91/414/EØF for at optage acetamiprid og thiacloprid som aktive stoffer (EUT L 309 af 6.10.2004, s. 6).

      (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

      (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

      (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

      (6)  EFSA Journal 2016;14(11):4610. Foreligger online: www.efsa.europa.eu.

      (7)  Kommissionens gennemførelsesforordning (EU) 2016/2016 af 17. november 2016 om ændring af gennemførelsesforordning (EU) nr. 540/2011 for så vidt angår forlængelse af godkendelsesperioderne for aktivstofferne acetamiprid, benzoesyre, flazasulfuron, mecoprop-P, mepanipyrim, mesosulfuron, propineb, propoxycarbazon, propyzamid, propiconazol, Pseudomonas chlororaphis-stamme MA 342, pyraclostrobin, quinoxyfen, thiacloprid, thiram, ziram, zoxamid (EUT L 312 af 18.11.2016, s. 21).

      BILAG I

                  Almindeligt anvendt navn, identifikationsnr.

                  IUPAC-navn

                  Renhed (1)

                  Godkendelsesdato

                  Udløbsdato for godkendelsen

                  Særlige bestemmelser

                  Acetamiprid
                  CAS-nr.: 135410-20-7
                  CIPAC-nr.: 649

                  (E)-N1-[(6-chlor-3-pyridyl)methyl]-N2-cyan-N1-methylacetamidin

                  ≥ 990 g/kg

                  1. marts 2018

                  28. februar 2033

                  Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af acetamiprid, særlig tillæg I og II.
                  Ved denne samlede vurdering skal medlemsstaterne være særligt opmærksomme på:

                              —

                              risikoen for vandorganismer, bier og andre leddyr, der ikke er målarter

                              —

                              risikoen for fugle og pattedyr

                              —

                              risikoen for forbrugerne

                              —

                              risikoen for brugerne.

                        Anvendelsesbetingelserne skal omfatte risikobegrænsende foranstaltninger, hvis det er relevant.

         (1)  Vurderingsrapporten vedrørende fornyelse indeholder yderligere oplysninger om aktivstoffets identitet og specifikation.

      BILAG II
      I bilaget til gennemførelsesforordning (EU) nr. 540/2011 foretages følgende ændringer:

                  1)

                  I del A udgår angivelse 91 om acetamiprid.

                  2)

                  I del B tilføjes følgende angivelse:

                              Nummer

                              Almindeligt anvendt navn, identifikationsnr.

                              IUPAC-navn

                              Renhed (1)

                              Godkendelsesdato

                              Udløbsdato for godkendelsen

                              Særlige bestemmelser

                              »119

                              Acetamiprid
                              CAS-nr.: 135410-20-7
                              CIPAC-nr.: 649

                              (E)-N1-[(6-chlor-3-pyridyl)methyl]-N2-cyan-N1-methylacetamidin

                              ≥ 990 g/kg

                              1. marts 2018

                              28. februar 2033

                              Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af acetamiprid, særlig tillæg I og II.
                              Ved denne samlede vurdering skal medlemsstaterne være særligt opmærksomme på:

                                          —

                                          risikoen for vandorganismer, bier og andre leddyr, der ikke er målarter

                                          —

                                          risikoen for fugle og pattedyr

                                          —

                                          risikoen for forbrugerne

                                          —

                                          risikoen for brugerne.

                                    Anvendelsesbetingelserne skal omfatte risikobegrænsende foranstaltninger, hvis det er relevant.«

         (1)  Vurderingsrapporten vedrørende fornyelse indeholder yderligere oplysninger om aktivstoffets identitet og specifikation.


title: Kommissionens gennemførelsesforordning (EU) 2018/129 af 25. januar 2018 om godkendelse af L-arginin produceret af Corynebacterium glutamicum KCCM 80099 som tilsætningsstof til foder til alle dyrearter (EØS-relevant tekst. )

text:
                  26.1.2018

                  DA

                  Den Europæiske Unions Tidende

                  L 22/21

            KOMMISSIONENS GENNEMFØRELSESFORORDNING (EU) 2018/129
      af 25. januar 2018
      om godkendelse af L-arginin produceret af Corynebacterium glutamicum KCCM 80099 som tilsætningsstof til foder til alle dyrearter
      (EØS-relevant tekst)
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
      ud fra følgende betragtninger:

                  (1)

                  Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse af sådan godkendelse.

                  (2)

                  Der er i overensstemmelse med artikel 7 i forordning (EF) nr. 1831/2003 indgivet en ansøgning om godkendelse af L-arginin produceret af Corynebacterium glutamicum KCCM 80099 som fodertilsætningsstof til anvendelse i foder og i drikkevand. Ansøgningen var vedlagt de oplysninger og dokumenter, der kræves i henhold til artikel 7, stk. 3, i forordning (EF) nr. 1831/2003.

                  (3)

                  Ansøgningen vedrører godkendelse i tilsætningsstofkategorien »tilsætningsstoffer med ernæringsmæssige egenskaber« af L-arginin fremstillet af Corynebacterium glutamicum KCCM 80099 som tilsætningsstof til foder til alle dyrearter.

                  (4)

                  Den Europæiske Fødevaresikkerhedsautoritet (i det følgende benævnt »autoriteten«) konkluderede i sin udtalelse af 17. maj 2017 (2), at L-arginin fremstillet af Corynebacterium glutamicum KCCM 80099 på de foreslåede anvendelsesbetingelser ikke har skadelige virkninger på dyrs sundhed, på forbrugernes sundhed eller på miljøet, og at tilsætningsstoffet ikke vil give anledning til sikkerhedsmæssige betænkeligheder med hensyn til brugerne, forudsat at der træffes passende beskyttelsesforanstaltninger.

                  (5)

                  Autoriteten konkluderede desuden, at tilsætningsstoffet er en effektiv kilde til aminosyren arginin for alle dyrearter, og at det supplerende L-arginin for at være fuldt effektivt i drøvtyggere bør beskyttes mod nedbrydning i vommen. Autoriteten gav i sin udtalelse udtryk for bekymring med hensyn til sikkerheden af L-arginin, når det administreres via drikkevand. Autoriteten foreslår dog ikke noget maksimumsindhold for L-arginin. Endvidere anbefaler autoriteten supplering med L-arginin i passende mængder. Ved supplering med L-arginin, navnlig via drikkevand, bør brugeren således advares om, at han skal tage højde for tilførslen af alle de essentielle og betinget essentielle aminosyrer via foderet.

                  (6)

                  Autoriteten vurderer ikke, at der er behov for særlige krav om overvågning efter markedsføringen. Autoriteten har også gennemgået den rapport om metoder til analyse af fodertilsætningsstoffet, der blev forelagt af det ved forordning (EF) nr. 1831/2003 oprettede referencelaboratorium.

                  (7)

                  Vurderingen af L-arginin produceret af Corynebacterium glutamicum KCCM 80099 viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Derfor bør anvendelsen af stoffet godkendes som anført i bilaget til nærværende forordning.

                  (8)

                  Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

            VEDTAGET DENNE FORORDNING:
      Artikel 1
      Det i bilaget opførte stof, der tilhører tilsætningsstofkategorien »tilsætningsstoffer med ernæringsmæssige egenskaber« og den funktionelle gruppe »aminosyrer, deres salte og analoger«, tillades anvendt som fodertilsætningsstof på de betingelser, der er fastsat i bilaget.
      Artikel 2
      Denne forordning træder i kraft på tyvendedagen efter offentliggørelsen i Den Europæiske Unions Tidende.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 25. januar 2018.

               På Kommissionens vegne

            Jean-Claude JUNCKER

               Formand

         (1)  EUT L 268 af 18.10.2003, s. 29.

         (2)  EFSA Journal 2017; 15(6):4858.

         BILAG

                     Tilsætningsstoffets identifikationsnummer

                     Navn på indehaveren af godkendelsen

                     Tilsætningsstof

                     Sammensætning, kemisk betegnelse, beskrivelse, analysemetode

                     Dyreart eller -kategori

                     Maksimumsalder

                     Minimumsindhold

                     Maksimumsindhold

                     Andre bestemmelser

                     Godkendelse gyldig til

                     mg/kg fuldfoder med et vandindhold på 12 %

                        Kategori: tilsætningsstoffer med ernæringsmæssige egenskaber. Funktionel gruppe: aminosyrer, deres salte og analoger

                     3c362

                     —

                     L-arginin

                        Tilsætningsstoffets sammensætning

                     Pulver med et indhold af L-arginin på mindst 98 % (på tørstofbasis) og et vandindhold på højst 0,5 %

                        Aktivstoffets karakteristika

                     L-arginin ((S)-2-amino-5-guanidinopentansyre) fremstillet ved fermentering med Corynebacterium glutamicum KCCM 80099.
                     Kemisk formel: C6H14N4O2

                     CAS-nummer: 74-79-3

                        Analysemetode
                         (1)

                     Til karakteristik af L-arginin i fodertilsætningsstoffet:

                                 —

                                 Food Chemical Codex — »L-arginin monografi«.

                           Til kvantificering af arginin i fodertilsætningsstoffet og vand:

                                 —

                                 ionbyttekromatografi i kombination med postkolonnederivatisering og fotometrisk detektion (IEC-VIS).

                           Til kvantificering af arginin i forblandinger, fodermidler og foderblandinger:

                                 —

                                 ionbyttekromatografi i kombination med postkolonnederivatisering og fotometrisk detektion (IEC-VIS) — Kommissionens forordning (EF) nr. 152/2009.

                     Alle dyrearter

                                 1.

                                 L-arginin kan markedsføres og anvendes som et tilsætningsstof, der består af et præparat.

                                 2.

                                 Tilsætningsstoffet kan også anvendes via drikkevand.

                                 3.

                                 I brugsvejledningen for anvendelsen af tilsætningsstoffet og forblandinger angives oplagringsbetingelser, stabilitet over for varmebehandling og stabilitet i drikkevand.

                                 4.

                                 Følgende oplyses på mærkningen af tilsætningsstoffet og forblandingerne: »Ved supplering med L-arginin, navnlig via drikkevand, bør der tages højde for alle essentielle og betinget essentielle aminosyrer for at undgå ubalancer.«

                                 5.

                                 Til brugerne af tilsætningsstoffet og forblandingerne skal foderstofvirksomhedslederne iværksætte driftsprocedurer og administrative foranstaltninger med henblik på at imødegå risici ved anvendelse, navnlig i betragtning af at tilsætningsstoffet er ætsende for hud og øjne. Hvis disse risici ikke kan fjernes eller begrænses til et minimum ved hjælp af sådanne procedurer og foranstaltninger, skal tilsætningsstoffet og forblandingerne anvendes med personlige værnemidler, herunder sikkerhedsbriller og -handsker.

                     15. februar 2028

            (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports.


title: Kommissionens gennemførelsesforordning (EU) 2018/125 af 24. januar 2018 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif

text:
               26.1.2018

               DA

               Den Europæiske Unions Tidende

               L 22/10

         KOMMISSIONENS GENNEMFØRELSESFORORDNING (EU) 2018/125
   af 24. januar 2018
   om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, særlig artikel 9, stk. 1, litra e) (1), og
   ud fra følgende betragtninger:

               (1)

               Ved forordning (EØF) nr. 2658/87 blev der fastlagt en varenomenklatur (»den kombinerede nomenklatur«), der er gengivet i bilag I til samme forordning.

               (2)

               I den supplerende bestemmelse 2, litra f), til kapitel 27 i den kombinerede nomenklatur defineres varegruppen, der henvises til, som »brændselsolier«. Disse varer tariferes i underpos. 2710 19 51 til 2710 19 68 eller i underpos. 2710 20 31 til 2710 20 39 afhængig af deres fysisk-kemiske egenskaber og karakteristika.

               (3)

               Et af disse fysisk-kemiske karakteristika er forsæbningstallet. »Brændselsolier«, jf. supplerende bestemmelse 2, litra f), første afsnit, første led, skal have et forsæbningstal, som er lavere end 4. Denne bestemmelse gælder for varer i underpos. 2710 19 51 til 2710 19 68. Der gøres dog en undtagelse for varer i underpos. 2710 20 31 til 2710 20 39 (varer indeholdende fedtsyremonoalkylestere eller »FAMAE«), der har et forsæbningstal på over 4. Denne undtagelse er for indeværende alene fastsat i en fodnote til den supplerende bestemmelse 2, litra f).

               (4)

               Der er behov for at udvide denne undtagelse, der for indeværende findes i en fodnote til den supplerende bestemmelse 2, litra f), for at tage hensyn til den teknologiske udvikling, navnlig udviklingen af vedvarende brændsler indeholdende animalske eller vegetabilske fedtstoffer eller olier. Den må ligeledes udvides for at imødegå en potentiel forfalskning af dieselolie, som almindeligvis opnås ved at tilføje små mængder vegetabilske eller animalske fedtstoffer eller olier for at ændre deres tarifering fra gasolier (som er omfattet af punktafgifter) til andre varer (som ikke er omfattet af punktafgifter). Tilføjelsen af vegetabilske olier tjener nærmere bestemt til at ændre destillationsparametret og opnå et forsæbningstal på 4 eller derover. Tilføjelsen af små mængder af sådanne stoffer ændrer ikke deres væsentlige karakter af brændselsolier ud fra et fysisk-kemisk synspunkt. De anvendes fortsat som brændselsolier. Ved at ophæve kravet om, at forsæbningstallet i disse tilfælde skal være mindre end 4, sikres det, at sådanne varer tariferes korrekt som brændselsolier og ikke som andre varer.

               (5)

               Der er også behov for at udvide den nugældende undtagelse for varer indeholdende FAMAE, således af den omfatter varer med et forsæbningstal på 4 og ikke alene varer, hvor tallet er højere end 4.

               (6)

               Den supplerende bestemmelse 2, litra f), i kapitel 27 bør ændres i overensstemmelse hermed for at sikre en ensartet fortolkning heraf i hele Unionen.

               (7)

               Forordning (EØF) nr. 2658/87 bør derfor ændres.

               (8)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING
   Artikel 1
   I kapitel 27 i den kombinerede nomenklatur, der er knyttet som bilag I til forordning (EØF) nr. 2658/87, affattes supplerende bestemmelse 2, litra f), således:

               1)

               I første afsnit affattes første led inklusive fodnoten således:

                           »—

                           ikke overstiger værdierne i linje I i nedenstående tabel, når indholdet af sulfataske efter ISO 3987 er under 1 % og forsæbningstallet efter ISO 6293-1 eller ISO 6293-2 er under 4 (medmindre varen indeholder en eller flere biokomponenter; i så fald finder kravet i dette led om et forsæbningstal på under 4 ikke anvendelse)«.

               (2)

               Følgende fjerde afsnit indsættes:
               »Ved begrebet »biokomponenter« forstås animalske eller vegetabilske fedtstoffer, animalske eller vegetabilske olier eller fedtsyremonoalkylestere (FAMAE).«

         Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 24. januar 2018.

            På Kommissionens vegne

         Jean-Claude JUNCKER

            Formand

      (1)  EFT L 256 af 7.9.1987, s. 1.


title: Kommissionens gennemførelsesforordning (EU) 2018/123 af 15. januar 2018 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Cerezas de la Montaña de Alicante« (BGB))

text:
               26.1.2018

               DA

               Den Europæiske Unions Tidende

               L 22/8

         KOMMISSIONENS GENNEMFØRELSESFORORDNING (EU) 2018/123
   af 15. januar 2018
   om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Cerezas de la Montaña de Alicante« (BGB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Spaniens ansøgning om godkendelse af en ændring af varespecifikationen for den beskyttede geografiske betegnelse »Cerezas de la Montaña de Alicante«, der er registreret ved Kommissionens forordning (EF) nr. 1107/96 (2), som ændret ved Kommissionens forordning (EU) nr. 106/2011 (3).

               (2)

               Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende
                   (4).

               (3)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

         VEDTAGET DENNE FORORDNING:
   Artikel 1
   Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Cerezas de la Montaña de Alicante« (BGB), godkendes.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. januar 2018.

            På Kommissionens vegne

            For formanden

         Phil HOGAN

            Medlem af Kommissionen

      (1)  EUT L 343 af 14.12.2012, s. 1.

      (2)  Kommissionens forordning (EF) nr. 1107/96 af 12. juni 1996 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92 (EFT L 148 af 21.6.1996, s. 1).

      (3)  Kommissionens forordning (EU) nr. 106/2011 af 7. februar 2011 om godkendelse af væsentlige ændringer af varespecifikationen for en betegnelse, der er optaget i registret over beskyttede oprindelsesbetegnelser og beskyttede geografiske betegnelser [Cerezas de la Montaña de Alicante (BGB)] (EUT L 32 af 8.2.2011, s. 3).

      (4)  EUT C 329 af 30.9.2017, s. 16.


title: Kommissionens gennemførelsesforordning (EU) 2018/126 af 24. januar 2018 om ændring af Rådets forordning (EU) 2016/44 om restriktive foranstaltninger på baggrund af situationen i Libyen

text:
               26.1.2018

               DA

               Den Europæiske Unions Tidende

               L 22/12

         KOMMISSIONENS GENNEMFØRELSESFORORDNING (EU) 2018/126
   af 24. januar 2018
   om ændring af Rådets forordning (EU) 2016/44 om restriktive foranstaltninger på baggrund af situationen i Libyen
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse (FUSP) 2015/1333 af 31. juli 2015 om restriktive foranstaltninger på baggrund af situationen i Libyen og om ophævelse af afgørelse 2011/137/FUSP (1),
   under henvisning til Rådets forordning (EU) 2016/44 af 18. januar 2016 om restriktive foranstaltninger på baggrund af situationen i Libyen og om ophævelse af forordning (EU) nr. 204/2011 (2), særlig artikel 20, litra b), og
   ud fra følgende betragtninger:

               (1)

               Bilag V til forordning (EU) 2016/44 indeholder en liste over skibe, der er udpeget af FN's sanktionskomité i henhold til punkt 11 i FN's Sikkerhedsråds resolution (UNSCR) 2146 (2014). Disse skibe er underlagt en række forbud i henhold til nævnte forordning, herunder forbud mod at laste, transportere eller losse råolie fra Libyen og anløbe havne på Unionens område.

               (2)

               Den 18. januar 2018 ændrede De Forenede Nationers Sikkerhedsråds komité identifikationsoplysningerne for skibet CAPRICORN, der er omfattet af restriktive foranstaltninger. Bilag V til forordning (EU) 2016/44 bør derfor ændres.

               (3)

               For at sikre, at foranstaltningerne i denne forordning er effektive, bør denne forordning træde i kraft øjeblikkeligt —

         VEDTAGET DENNE FORORDNING:
   Artikel 1
   Bilag V til Rådets forordning (EU) 2016/44 ændres som anført i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 24. januar 2018.

            På Kommissionens vegne

            For formanden

            Chef for Tjenesten for Udenrigspolitiske Instrumenter

      (1)  EUT L 206 af 1.8.2015, s. 34.

      (2)  EUT L 12 af 19.1.2016, s. 1.

      BILAG
      I bilag V til Rådets forordning (EU) 2016/44 foretages følgende ændringer:
      Punktet:

         »1.   Navn: CAPRICORN
         Opført på listen i henhold til punkt 10, litra a) og b), i resolution 2146 (2014), som udvidet og ændret ved punkt 2 i resolution 2362 (2017) (forbud mod at laste, transportere eller losse; forbud mod at anløbe havne). Den 20. oktober 2017 forlængede komitéen opførelsen på listen i henhold til punkt 11 i resolution 2146, og denne opførelse er gyldig indtil den 18. januar 2018, medmindre komitéen bringer den til ophør tidligere i henhold til punkt 12 i resolution 2146. Flagstat: ukendt.

            Supplerende oplysninger

         Opført på listen den 21. juli 2017. Den Internationale Søfartsorganisation (IMO): 8900878. Skibet befandt sig den 21. september 2017 i internationalt farvand ud for De Forenede Arabiske Emirater.«

      affattes således:

         »1.   Navn: CAPRICORN
         Opført på listen i henhold til punkt 10, litra a) og b), i resolution 2146 (2014), som udvidet og ændret ved punkt 2 i resolution 2362 (2017) (forbud mod at laste, transportere eller losse; forbud mod at anløbe havne). Den 18. januar 2018 forlængede komitéen opførelsen på listen i henhold til punkt 11 i resolution 2146, og denne opførelse er gyldig indtil den 17. april 2018, medmindre komitéen bringer den til ophør tidligere i henhold til punkt 12 i resolution 2146. Flagstat: ukendt.

            Supplerende oplysninger

         Opført på listen den 21. juli 2017. Den Internationale Søfartsorganisation (IMO): 8900878. Skibet befandt sig den 21. september 2017 i internationalt farvand ud for De Forenede Arabiske Emirater.«


title: Kommissionens gennemførelsesforordning (EU) 2018/130 af 25. januar 2018 om godkendelse af et præparat af endo-1,4-beta-xylanase (EC 3.2.1.8) produceret af Trichoderma reesei (BCCM/MUCL 49755) som tilsætningsstof til foder til slagtesvin (indehaver af godkendelsen er Berg and Schmidt GmbH Co. KG) (EØS-relevant tekst. )

text:
                  26.1.2018

                  DA

                  Den Europæiske Unions Tidende

                  L 22/25

            KOMMISSIONENS GENNEMFØRELSESFORORDNING (EU) 2018/130
      af 25. januar 2018
      om godkendelse af et præparat af endo-1,4-beta-xylanase (EC 3.2.1.8) produceret af Trichoderma reesei (BCCM/MUCL 49755) som tilsætningsstof til foder til slagtesvin (indehaver af godkendelsen er Berg and Schmidt GmbH Co. KG)
      (EØS-relevant tekst)
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
      ud fra følgende betragtninger:

                  (1)

                  Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse af sådan godkendelse.

                  (2)

                  Der er i overensstemmelse med artikel 7 i forordning (EF) nr. 1831/2003 indgivet en ansøgning om godkendelse af et præparat af endo-1,4-beta-xylanase (EC 3.2.1.8) produceret af Trichoderma reesei (BCCM/MUCL 49755). Ansøgningen var vedlagt de oplysninger og dokumenter, der kræves i henhold til artikel 7, stk. 3, i forordning (EF) nr. 1831/2003.

                  (3)

                  Ansøgningen vedrører godkendelse i tilsætningsstofkategorien »zootekniske tilsætningsstoffer« af et præparat af endo-1,4-beta-xylanase (EC 3.2.1.8) produceret af Trichoderma reesei (BCCM/MUCL 49755) som tilsætningsstof til foder til slagtesvin.

                  (4)

                  Den Europæiske Fødevaresikkerhedsautoritet (i det følgende benævnt »autoriteten«) konkluderede i sin udtalelse af 25. januar 2017 (2), at præparatet af endo-1,4-beta-xylanase (EC 3.2.1.8) produceret af Trichoderma reesei (BCCM/MUCL 49755) på de foreslåede anvendelsesbetingelser ikke har skadelige virkninger på dyrs eller menneskers sundhed eller på miljøet. Autoriteten konkluderede, at tilsætningsstoffet betragtes som effektivt med hensyn til at øge den endelige kropsvægt og forbedre forholdet mellem foderindtag og tilvækst hos slagtesvin. Autoriteten vurderer ikke, at der er behov for særlige krav om overvågning efter markedsføringen. Autoriteten har også gennemgået den rapport om metoder til analyse af fodertilsætningsstoffet, der blev forelagt af det ved forordning (EF) nr. 1831/2003 oprettede referencelaboratorium.

                  (5)

                  Vurderingen af præparatet af endo-1,4-beta-xylanase (EC 3.2.1.8) produceret af Trichoderma reesei (BCCM/MUCL 49755) viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Anvendelsen af præparatet bør derfor godkendes som anført i bilaget til nærværende forordning.

                  (6)

                  Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

            VEDTAGET DENNE FORORDNING:
      Artikel 1
      Det i bilaget opførte præparat, der tilhører fodertilsætningsstofkategorien »zootekniske tilsætningsstoffer« og den funktionelle gruppe »fordøjelighedsfremmende stoffer«, godkendes som fodertilsætningsstof på de betingelser, der er fastsat i bilaget.
      Artikel 2
      Denne forordning træder i kraft på tyvendedagen efter offentliggørelsen i Den Europæiske Unions Tidende.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 25. januar 2018.

               På Kommissionens vegne

            Jean-Claude JUNCKER

               Formand

         (1)  EUT L 268 af 18.10.2003, s. 29.

         (2)  EFSA Journal 2017;15(2):4707.

         BILAG

                     Tilsætningsstoffets identifikationsnummer

                     Navn på indehaveren af godkendelsen

                     Tilsætningsstof

                     Sammensætning, kemisk betegnelse, beskrivelse, analysemetode

                     Dyreart eller -kategori

                     Maksimumsalder

                     Minimumsindhold

                     Maksimumsindhold

                     Andre bestemmelser

                     Godkendelse gyldig til

                     Aktive enheder/kg fuldfoder med et vandindhold på 12 %

                        Kategori: zootekniske tilsætningsstoffer. Funktionel gruppe: fordøjelighedsfremmende stoffer

                     4a26

                     Berg and Schmidt GmbH Co. KG

                     Endo-1,4-beta-xylanase
                     EC 3.2.1.8

                        Tilsætningsstoffets sammensætning

                     Præparat af endo-1,4-beta-xylanase (EC 3.2.1.8) produceret af Trichoderma reesei (BCCM/MUCL 49755) med en aktivitet på mindst 15 000  EPU (1)/g
                     (fast form)

                        Aktivstoffets karakteristika

                     endo-1,4-beta-xylanase (EC 3.2.1.8) produceret af Trichoderma reesei (BCCM/MUCL 49755)

                        Analysemetode
                         (2)

                     Til kvantificering af endo-1,4-beta-xylanases aktivitet:
                     kolorimetri med måling af det vandopløselige farvestof, der frigives ved hjælp af endo-1,4-beta-xylanase fra hvede-arabinoxylansubstrater tværbundet med azurin.

                     Slagtesvin

                     —

                     1 500  EPU

                                 1.

                                 I brugsvejledningen for anvendelsen af tilsætningsstoffet og forblandinger angives oplagringsbetingelser og stabilitet over for varmebehandling.

                                 2.

                                 Foderstofvirksomhedslederne skal fastlægge driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. I tilfælde, hvor risiciene ikke kan reduceres til et acceptabelt niveau ved hjælp af disse procedurer og foranstaltninger, må tilsætningsstoffet og forblandingerne kun anvendes med de fornødne personlige værnemidler, herunder hud- og øjenbeskyttelse samt åndedrætsværn.

                     15. februar 2028

            (1)  1 EPU er den mængde enzym, der frigiver 0,0083 μmol reducerende sukker (xyloseækvivalent) pr. minut fra havreavne-xylan ved pH 4,7 og 50 °C.

            (2)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports.


title: Kommissionens gennemførelsesforordning (EU) 2018/127 af 24. januar 2018 om ændring af forordning (EF) nr. 1484/95 for så vidt angår fastsættelse af repræsentative priser for fjerkrækød og æg samt ægalbumin

text:
               26.1.2018

               DA

               Den Europæiske Unions Tidende

               L 22/14

         KOMMISSIONENS GENNEMFØRELSESFORORDNING (EU) 2018/127
   af 24. januar 2018
   om ændring af forordning (EF) nr. 1484/95 for så vidt angår fastsættelse af repræsentative priser for fjerkrækød og æg samt ægalbumin
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 183, litra b),
   under henvisning til Europa-Parlamentets og Rådets forordning (EU) nr. 510/2014 af 16. april 2014 om handelsordninger for visse varer fremstillet af landbrugsprodukter og om ophævelse af Rådets forordning (EF) nr. 1216/2009 og (EF) nr. 614/2009 (2), særlig artikel 5, stk. 6, litra a), og
   ud fra følgende betragtninger:

               (1)

               Ved Kommissionens forordning (EF) nr. 1484/95 (3) er der fastsat gennemførelsesbestemmelser til ordningen for tillægsimporttold og repræsentative priser for fjerkrækød og æg samt ægalbumin.

               (2)

               Det fremgår af den regelmæssige kontrol af de data, som fastsættelsen af de repræsentative priser for fjerkrækød og æg samt ægalbumin er baseret på, at de repræsentative priser for importen af visse produkter bør ændres under hensyntagen til prisudsving alt efter oprindelse.

               (3)

               Forordning (EF) nr. 1484/95 bør derfor ændres.

               (4)

               For at foranstaltningen kan finde anvendelse så hurtigt som muligt, efter at de ajourførte data er blevet gjort tilgængelige, bør denne forordning træde i kraft på dagen for offentliggørelsen —

         VEDTAGET DENNE FORORDNING:
   Artikel 1
   Bilag I til forordning (EF) nr. 1484/95 erstattes af teksten i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 24. januar 2018.

            På Kommissionens vegne

            For formanden

         Jerzy PLEWA

            Generaldirektør

            Generaldirektoratet for Landbrug og Udvikling af Landdistrikter

      (1)  EUT L 347 af 20.12.2013, s. 671.

      (2)  EUT L 150 af 20.5.2014, s. 1.

      (3)  Kommissionens forordning (EF) nr. 1484/95 af 28. juni 1995 om gennemførelsesbestemmelser til ordningen for tillægsimporttold og om fastsættelse af repræsentative priser for fjerkrækød og æg samt ægalbumin og om ophævelse af forordning nr. 163/67/EØF (EFT L 145 af 29.6.1995, s. 47).

      BILAG
      »
            BILAG I

                        KN-kode

                        Varebeskrivelse

                        Repræsentativ pris
                        (EUR/100 kg)

                        Sikkerhed, jf. artikel 3
                        (EUR/100 kg)

                        Oprindelse (1)

                        0207 12 10

                        Høns (såkaldte 70 pct.-høns), frosne

                        113,6

                        0

                        AR

                        0207 12 90

                        Høns (såkaldte 65 pct.-høns), frosne

                        132,5

                        0

                        AR

                        217,2

                        0

                        BR

                        0207 14 10

                        Udskårne udbenede stykker af høns, frosne

                        250,0

                        15

                        AR

                        225,3

                        22

                        BR

                        309,7

                        0

                        CL

                        253,3

                        14

                        TH

                        0207 27 10

                        Udskårne udbenede stykker af kalkun, frosne

                        336,9

                        0

                        BR

                        306,0

                        0

                        CL

                        0408 91 80

                        Æg uden skal, tørrede

                        320,6

                        0

                        AR

                        1602 32 11

                        Tilberedninger af høns, ikke kogt, stegt eller på lignende måde tilberedt

                        200,4

                        26

                        BR

                  «

         (1)  Den statistiske lande- og områdefortegnelse er fastsat ved Kommissionens forordning (EU) nr. 1106/2012 af 27. november 2012 om gennemførelse af Europa-Parlamentets og Rådets forordning (EF) nr. 471/2009 om fællesskabsstatistikker over varehandelen med tredjelande for så vidt angår ajourføring af den statistiske lande- og områdefortegnelse (EUT L 328 af 28.11.2012, s. 7).


title: Kommissionens gennemførelsesforordning (EU) 2018/124 af 15. januar 2018 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Pane di Matera« (BGB))

text:
               26.1.2018

               DA

               Den Europæiske Unions Tidende

               L 22/9

         KOMMISSIONENS GENNEMFØRELSESFORORDNING (EU) 2018/124
   af 15. januar 2018
   om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Pane di Matera« (BGB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Italiens ansøgning om godkendelse af en ændring af varespecifikationen for den beskyttede geografiske betegnelse »Pane di Matera«, der er registreret ved Kommissionens forordning (EF) nr. 160/2008 (2).

               (2)

               Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende
                   (3).

               (3)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

         VEDTAGET DENNE FORORDNING:
   Artikel 1
   Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Pane di Matera« (BGB), godkendes.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. januar 2018.

            På Kommissionens vegne

            For formanden

         Phil HOGAN

            Medlem af Kommissionen

      (1)  EUT L 343 af 14.12.2012, s. 1.

      (2)  Kommissionens forordning (EF) nr. 160/2008 af 21. februar 2008 om registrering af visse betegnelser i registret over beskyttede oprindelsesbetegnelser og beskyttede geografiske betegnelser (Pane di Matera (BGB), Tinca Gobba Dorata del Pianalto di Poirino (BOB)) (EUT L 48 af 22.2.2008, s. 27).

      (3)  EUT C 305 af 15.9.2017, s. 20.


title: Kommissionens gennemførelsesforordning (EU) 2018/139 af 29. januar 2018 om ændring af forordning (EF) nr. 1033/2006 for så vidt angår henvisninger til ICAO-bestemmelserne (EØS-relevant tekst. )

text:
               30.1.2018

               DA

               Den Europæiske Unions Tidende

               L 25/4

         KOMMISSIONENS GENNEMFØRELSESFORORDNING (EU) 2018/139
   af 29. januar 2018
   om ændring af forordning (EF) nr. 1033/2006 for så vidt angår henvisninger til ICAO-bestemmelserne
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 552/2004 af 10. marts 2004 om interoperabilitet i det europæiske lufttrafikstyringsnet (»interoperabilitetsforordningen«) (1), særlig artikel 3, stk. 5,
   efter høring af Udvalget for det Fælles Luftrum, og
   ud fra følgende betragtninger:

               (1)

               Artikel 2, stk. 2, nr. 16), i Kommissionens forordning (EF) nr. 1033/2006 (2) henviser til definitionerne i bind 1 af Organisationen for International Civil Luftfarts (ICAO's) Procedures for Air Navigation Services — Aircraft Operations (PANS-OPS, dok. 8168) og nærmere bestemt til 5. udgave af 2006 med ændring nr. 6. Den 10. november 2016 indarbejdede ICAO ændring nr. 7 i dok. 8168.

               (2)

               Punkt 2 i bilaget til forordning (EF) nr. 1033/2006 henviser til bestemmelser i ICAO's Procedures for Air Navigation Services — Air Traffic Management (PANS-ATM, dok. 4444) og nærmere bestemt til den 15. udgave af 2007 med ændring nr. 6. Den 10. november 2016 indarbejdede ICAO ændring nr. 7A i dok. 4444.

               (3)

               Henvisningerne i forordning (EF) nr. 1033/2006 til dok. 8168 og dok. 4444 bør opdateres med henblik på at gøre det muligt for medlemsstaterne at overholde deres internationale retlige forpligtelser og sikre overensstemmelse med ICAO's internationale retsregler.

               (4)

               Kommissionens forordning (EF) nr. 1033/2006 bør derfor ændres —

         VEDTAGET DENNE FORORDNING:
   Artikel 1
   I forordning (EF) nr. 1033/2006 foretages følgende ændringer:

               1)

               Artikel 2, stk. 2, nr. 16), affattes således:
               »16)   »ind- og udflyvningsprocedurer«: de standardprocedurer for instrumentindflyvning og -udflyvning, der er defineret i ICAO's Procedures for Air Navigation Services — Aircraft Operations (PANS-OPS, dok. 8168 — bind 1 — 5. udgave — 2006, herunder alle ændringer indtil nr. 7).«

               2)

               I bilaget affattes punkt 2 således:

                           »2.

                           Kapitel 4, punkt 4.4 (flyveplaner), og kapitel 11, punkt 11.4.2.2 (indleverede flyveplansmeddelelser og dertil knyttede opdateringsmeldinger) i ICAO PANS-ATM dok. 4444 (16. udgave — 2016, herunder alle ændringer indtil nr. 7A).«

         Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 29. januar 2018.

            På Kommissionens vegne

         Jean-Claude JUNCKER

            Formand

      (1)  EUT L 96 af 31.3.2004, s. 26.

      (2)  Kommissionens forordning (EF) nr. 1033/2006 af 4. juli 2006 om procedurekravene for flyveplaner i fasen før flyvning i det fælles europæiske luftrum (EUT L 186 af 7.7.2006, s. 46).


title: Rådets gennemførelsesforordning (EU) 2018/137 af 29. januar 2018 om gennemførelse af forordning (EU) nr. 101/2011 om restriktive foranstaltninger over for visse personer, enheder og organer på baggrund af situationen i Tunesien

text:
               30.1.2018

               DA

               Den Europæiske Unions Tidende

               L 25/1

         RÅDETS GENNEMFØRELSESFORORDNING (EU) 2018/137
   af 29. januar 2018
   om gennemførelse af forordning (EU) nr. 101/2011 om restriktive foranstaltninger over for visse personer, enheder og organer på baggrund af situationen i Tunesien
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EU) nr. 101/2011 af 4. februar 2011 om restriktive foranstaltninger over for visse personer, enheder og organer på baggrund af situationen i Tunesien (1), særlig artikel 12,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Den 4. februar 2011 vedtog Rådet forordning (EU) nr. 101/2011.

               (2)

               På baggrund af en gennemgang af listen i bilag I til forordning (EU) nr. 101/2011 bør oplysningerne om en person ændres.

               (3)

               Bilag I til forordning (EU) nr. 101/2011 bør derfor ændres i overensstemmelse hermed —

         VEDTAGET DENNE FORORDNING:
   Artikel 1
   Bilag I til forordning (EU) nr. 101/2011 ændres som anført i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 29. januar 2018.

            På Rådets vegne

         R. PORODZANOV

            Formand

      (1)  EUT L 31 af 5.2.2011, s. 1.

      BILAG
      Oplysningerne om følgende person i bilag I til forordning (EU) nr. 101/2011 affattes således:

                     Navn

                     Identificerende oplysninger

                     Begrundelse

                     »5.

                     Fahd Mohamed Sakher Ben Moncef Ben Mohamed Hfaiez MATERI

                     Tuneser, født den 2. december 1981 i Tunis, søn af Naïma BOUTIBA, gift med Nesrine BEN ALI, indehaver af nationalt ID-kort nr. 04682068.

                     Person, der er genstand for de tunesiske myndigheders retslige efterforskning for så vidt angår medvirken til en offentlig embedsmands uretmæssige tilegnelse af tunesiske offentlige midler, medvirken til embedsmisbrug udøvet af en offentlig embedsmand (tidligere præsident Ben Ali) med henblik på at skaffe en tredjemand en uberettiget fordel og forårsage tab for administrationen, ulovlig påvirkning af en embedsmand tidligere præsident Ben Ali med henblik på direkte eller indirekte at opnå en fordel for en anden person, og for medvirken til en embedsmands modtagelse af offentlige midler, som han vidste var uretmæssig, og anvendelse til personlig fordel for sig selv eller sine familiemedlemmer.«


title: Kommissionens gennemførelsesforordning (EU) 2018/138 af 16. januar 2018 om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Traditional Welsh Caerphilly«/»Traditional Welsh Caerffili« (BGB))

text:
               30.1.2018

               DA

               Den Europæiske Unions Tidende

               L 25/3

         KOMMISSIONENS GENNEMFØRELSESFORORDNING (EU) 2018/138
   af 16. januar 2018
   om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Traditional Welsh Caerphilly«/»Traditional Welsh Caerffili« (BGB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Det Forenede Kongeriges ansøgning om registrering af betegnelsen »Traditional Welsh Caerphilly«/»Traditional Welsh Caerffili« er blevet offentliggjort i Den Europæiske Unions Tidende
                   (2), jf. artikel 50, stk. 2, litra a), i forordning (EU) nr. 1151/2012.

               (2)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Traditional Welsh Caerphilly«/»Traditional Welsh Caerffili« registreres —

         VEDTAGET DENNE FORORDNING:
   Artikel 1
   »Traditional Welsh Caerphilly«/»Traditional Welsh Caerffili« (BGB) registreres.
   Betegnelsen i stk. 1 henviser til et produkt i kategori 1.3. Oste i bilag XI til Kommissionens gennemførelsesforordning (EU) nr. 668/2014 (3).
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 16. januar 2018.

            På Kommissionens vegne

            For formanden

         Phil HOGAN

            Medlem af Kommissionen

      (1)  EUT L 343 af 14.12.2012, s. 1.

      (2)  EUT C 317 af 23.9.2017, s. 10.

      (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).